**DOM ZDRAVLJA KARLOVAC** Razina: 31

 MB: 0728756

OIB: 81499488050

RKP: 27247

**B I LJ E Š K E**

 za razdoblje od 1. siječnja do 31. prosinca 2022. godine

Dom zdravlja Karlovac zdravstvena je ustanova primarne zdravstvene zaštite osnovana Odlukom o statusnoj promjeni Medicinskog centra Karlovac broj 021-01/94-01/23 Županijskog poglavarstva Karlovačke županije od 23.03.1994.g. Osnivač Doma zdravlja je Karlovačka županija.

Za obavljanje zdravstvene djelatnosti Dom zdravlja Karlovac je sa HZZO tijekom 2022. ugovarao slijedeće djelatnosti:

- opća medicina : 17 timova

- dentalna medicina : 10 timova

- patronažna služba : 14 prvostupnica sestrinstva

- ortodontska ordinacija: 1 tim

- RTG zubna dijagnostika : 2 inž. radiologije

- 6,5 tima sanitetskog prijevoza

- 2 tima predškolske zaštite djece

- palijativna skrb – 2 koordinatora za palijativnu skrb

- 2 mobilna palijativna tima

- ginekologiju – 1 tim.

Dom zdravlja imao je u zakupu u 2022. ukupno 19 timova i to :

- 4 tima opće medicine,

- 4 tima dentalne zdravstvene zaštite,

- 4 zubnih tehničara,

- 1 tim medicine rada s psihologom (2)

- biomedicinski laboratorij

- 2 tima zdravstvene zaštite žena

- ljekarnu.

Ukupan broj djelatnika na dan 31.12.2022. je 134. Tijekom 2022. zapošljavani su djelatnici na određeno vrijeme poradi zamjene djelatnika koji izbivaju sa rada, a na neodređeno vrijeme zaposleni su djelatnici na radna mjesta upražnjena odlaskom djelatnika u mirovinu ili prestankom radnog odnosa djelatnika, a po ishođenju suglasnosti Ministarstva zdravstva.

Financijski izvještaji u sustavu proračuna se predaju sukladno izmijenjenom Pravilniku o financijskom izvještavanju u proračunskom računovodstvu (NN 3/15., 93/15., 93/15., 135/15., 2/17., 28/17., 112/18., 126/19, 145/20, 32/21). Pravilnik o dopunama Pravilnika o proračunskom računovodstvu i računskom planu kao i Pravilnik o izmjenama Pravilnika o financijskom izvještavanju u proračunskom računovodstvu, objavljeni u NN 37/2022. se primjenjuju za 2022. godinu. Dom zdravlja Karlovac je proračunski korisnik Karlovačke županije. Financijski planovi Doma zdravlja su dio Proračuna Karlovačke županije koja vrši konsolidaciju financijskih izvješća svojih korisnika. Knjiženja se vrše putem jedinstvenog računovodstvenog sustava - „Win-GPS“ informatičke kuće Infomare d.o.o. Dom zdravlja Karlovac je i u 2022. godine ostao obveznik obračuna i plaćanja PDV-a, obzirom da godišnje ostvaruje više od 300.000,00 kn oporezivih usluga. Konačnim obračunom PDV-a za 2022. godinu stopa pretporeza se mijenjala, odnosno smanjila za 1 % zbog smanjenja oporezivih usluga u 2022. godini. Privremena stopa pretporeza od 5% je i konačna te će se primjenjivati i u 2023. godini.

Završen je sudski spor protiv Doma zdravlja Karlovac zbog isplate razlike plaće za prekovremeni rad, obračun naknade plaće za vrijeme korištenja godišnjeg odmora u vrijeme blagdana, neradnih dana, isplate dodatka na plaću s osnova otežanih uvjeta rada i isplate dodatka na plaću s osnova iznimne odgovornosti za život i zdravlje ljudi. Tužiteljica je specijalizantica Doma zdravlja koja je specijalizirala pedijatriju u Klinici za dječje bolesti Zagreb, dr. Maja Fiolić, a ukupno isplaćeni iznos u 2022. godini je 40.686,53 kn.

Pokrenuti su i sudski sporovi protiv Doma zdravlja Karlovac od strane zdravstvenih i nezdravstvenih radnika (vozači sanitetskog prijevoza). Predmet spora su isplate dnevnica kao i dodaci na plaću zbog iznimne odgovornosti za život i zdravlje ljudi, isplata razlike plaća na ime obračuna prekovremenih sati i obračuna naknada za vrijeme korištenja godišnjih odmora i privremene nesposobnosti za rad i isplata razlike plaće na ime umanjenog obračuna plaće s nižom osnovicom. Svi sudski sporovi su se uredno vodili i na njih se Dom zdravlja uredno odazivao putem svog ovlaštenog radnika.

**Bilješke uz Izvještaj PR-RAS**

U izvještajnom razdoblju Dom zdravlja Karlovac ostvario je 26.495.016,66 kn (šifra X067) ukupnih prihoda i 26.856.063,76 kn ukupnih rashoda (šifra Y034), čime je ostvario manjak prihoda u iznosu od 361.047,10 kn.

**PRIHODI:**

Sukladno računovodstvenom sustavu proračunskih korisnika prihodi se priznaju na temelju priljeva novčanih sredstava u izvještajnom razdoblju.

**Tekuće pomoći od izvanproračunskih korisnika** - HZZO u skladu s Odlukom Vlade RH (NN 136/20) isplaćuje posebnu nagradu radnicima koji obavljaju poslove vezane za pružanje zdravstvene skrbi pacijentima oboljelim od bolesti COVID-19 u iznosu od 10% od osnovne plaće radnika. Temeljem Okružnice MF ti se prihodi knjiže kao pomoći od izvanproračunskih korisnika (podskupina 634). Ovaj prihod za 2022. godinu iznosi 413.611,32 kn.

**Pomoći proračunskim korisnicima iz proračuna koji im nije nadležan**

Tekuća pomoć koju je Dom zdravlja Karlovac dobio iz državnog proračuna su sredstva namijenjena za plaće i doprinose za isplatu razlike prekovremenih sati prema uputi Ministarstva iz 2022. godine. Isplaćeni i refundirani iznos je 78.688,23 kn. Dom zdravlja Karlovac je u 2022. godini ostvario kapitalnu pomoć u iznosu od 30.000,00 kn za nabavku vozila. Kapitalnu pomoć je ostvario od Grada Karlovca.

**Ostali nespomenuti prihodi** su prihodi od dopunskog zdravstvenog osiguranja i participacije koji se odnose na naplatu pruženih usluga u ordinacijama dentalne medicine za usluge protetike i usluge snimanja zubi u zubnom rtg-u. Za razdoblje siječanj - prosinac ostvareni su u iznosu od 688.646,17 kn**.** Prihod je veći u odnosu na isto razdoblje prošle godine za 22,79 %. Prihodi s naslova osiguranja su refundacije štete isplaćene od Croatia osiguranja u iznosu od 25.556,16 kn. Ostali nespomenuti prihodi su iznosili 22.958,80 kn, a radi se o refundaciji računa od strane Ministarstva zdravstva za T-osiguranike ( azilanti i izbjeglice ).

 **Prihodi od pruženih usluga** odnose se na uplaćena sredstva prikupljena temeljem zakupa poslovnog prostora i refundacije režijskih troškova kao i na sredstva od pruženih zdravstvenih usluga u Domu zdravlja Karlovac. Za razdoblje siječanj - prosinac ostvareni su u iznosu od 1.730.995,38 kn**.** Prihod je manji u odnosu na isto razdoblje prošle godine za 44,56 %. Razlog je u manjem broju obavljenih i naplaćenih testiranja antigenskim testovima i manji prihod od zakupa poslovnih prostora zbog izmjene kriterija za određivanje zakupnine temeljem Odluke Županijske skupštine Karlovačke županije kojim se cijena zakupa poslovnog prostora umanjila te je ustanova i po toj osnovi ostvarila manji prihod.

**Prihodi iz nadležnog proračuna** za financiranje rashoda poslovanja ostvareni su u iznosu od 578.247,14 kn, a radi se o decentraliziranim sredstvima koja su iznosila 420.000,00 kn. Decentralizirana sredstva su u cijelosti povučena iz proračuna, a namjena im je bila isključivo za tekuće održavanje zgrada, vozila i opreme. Odlukom Županijske skupštine Karlovačke županije smanjeni su ovi prihodi za Dom zdravlja Karlovac za **49,55%** u odnosu na isto razdoblje prošle godine. Iz proračuna Karlovačke županije doznačena su i sredstva za sufinanciranje troškova specijalizanta iz ortodoncije u iznosu od 140.247,14 kni to za troškove plaće, doprinosa i prijevoza. Iz istog izvora uređena je i ambulanta obiteljske medicine u Lasinji odnosno dobivena sredstva po toj aktivnosti su iznosila 80.000,00 kn i to 62.000,00 za kapitalna ulaganja i 18.000,00 kn za potrošni medicinski materijal. Za 50.000,00 kn iz nadležnog proračuna Dom zdravlja Karlovac je nabavio jedno osobno vozilo za Centar za koordinaciju palijativne skrbi u Karlovcu.

**Prihodi od HZZO-a** kao najznačajniji u strukturi prihoda za razdoblje siječanj – prosinac ostvareni su u iznosu od 22.788.503,84 kn**.** Ova vrsta prihoda je veća za 14,85% u odnosu na isto razdoblje prošle godine zbog novo preuzetih ordinacija i povećanja iznosa glavarina ali sa velikim vremenskim zakašnjenjem u odnosu na povećanja materijalnih prava radnika.

**Prihodi od prodaje nefinancijske imovine** iznose 24.809,27 kn, a radi se o prihodu od prodaje stanova u otkupu i prihodu od prodaje vozila.

 **RASHODI:**

U istom razdoblju ostvareni su rashodi u iznosu od 26.856.063,76 kn (šifra Y034) i to rashodi redovnog poslovanja 26.360.008,34 kn i rashodi za nabavu nefinancijske imovine 496.055,42 kn.

Najveći udio u ukupnim rashodima čine rashodi za zaposlene 19.995.690,16kn što je povećanje u odnosu na prošlu godinu za 9,4%. U svibnju 2022. godine osnovica za izračun plaća povećana je za 4 % i u listopadu za još 6%.

Za materijalne rashode utrošeno je 6.331.974,08 kn što je povećanje u odnosu na prošlu godinu za 10,7%. Povećani su troškovi energije za otprilike 24,1 % unatoč tome što je Dom zdravlja Karlovac proveo mjesečna umanjenja na grijanju i električnoj energiji prema uputi Vlade Republike Hrvatske. To se odnosilo na račune za električnu energiju i grijanje od listopada 2022.godine i prema uputi ova mjera je na snazi do 31.03.2023. godine, kada će ako se mjere ne nastave ovo znatno poskupljenje snositi sama Ustanova. Trošak stručnog usavršavanja je veći u odnosu na isto razdoblje prošle godine za 6,7%. Povećan je broj odlazaka liječnika na stručna usavršavanja jer je u 2021. godini bio manji odaziv doktora na razne kongrese i tečajeve kao posljedica pandemije uzrokovane Covidom 19 te se edukacija odvijala uglavnom online. Povećan je i trošak prijevoza za 7,3%, uredskog materijala i ostalih materijalnih rashoda (materijal za higijenske potrebe, literatura i slično) za 29,2% zbog povećanja cijena u odnosu na isto razdoblje prošle godine. Trošak za komunalne usluge je veći (Grad Karlovac, Čistoća, Inkasator) za 7,6 % u odnosu na prošlu godinu. Dom zdravlja zapošljava ukupno 4 čistačice što nije dovoljno za 11 lokacija na kojima pruža zdravstvene usluge te je prisiljen sklapati ugovore o djelu za poslove čiščenja. Intelektualne usluge se odnose na ugovore o djelu kojim Dom zdravlja Karlovac zapošljava čistačice na dislociranim lokacijama u Gradu Karlovcu te Mahičnu, Skakavcu, Draganiću, Krnjaku, Rečici. I na lokaciji dr. Vladka Mačeka 48 u Karlovcu su tijekom proračunske godine zapošljavane čistačice povremeno zbog korištenja dugotrajnih bolovanja. Također je Ustanova u 2022. godini zapošljavala i doktora dentalne medicine preko ugovora o djelu radi zamjene za dugotrajno bolovanje pa je u odnosu na prošlu godinu ovaj trošak povećan za 87%. Veći je trošak zdravstvenih usluga za 25% u odnosu na prošlu godinu zbog povećanja cijene usluga od strane zubotehničkih laboratorija te je povećan i broj pruženih zdravstvenih usluga ordinacija dentalne medicine, a time i posredno trošak usluga dentalnih laboratorija.

Trošak za Računalne usluge veći je u odnosu na prošlu godinu za 20,9%, a odnosi se na računalne programe koji su neophodni za rad u svih 30 ordinacija doma zdravlja te mjesečni trošak Medicus programa iznosi 18.538,00 kn. Osim medicinskih programa Dom zdravlja Karlovac koristi i plaća računovodstveni program Infomare s kojim je osnivač Karlovačka županija sklopila ugovor o korištenju programa još 2016. godine. Ostale usluge su manje u odnosu na prošlu godinu za 23%, a odnose se na registraciju vozila, odvoz infektivnog otpada koji se smanjio u odnosu na prošlu godinu uslijed smanjenja intenziteta djelovanja Covid pandemije,pranje vozila i slično.

Ostali nespomenuti rashodi veći za 14,9 %, a odnose se na osiguranja vozila, zgrade i opreme, mjesečni trošak upravnog vijeća, troškovi sudskih postupaka.

Za financijske rashode realizirano je 30.597 kn što je povećanje u odnosu na prošlu godinu za 28,9% zbog povećanje cijena bankarskih usluga (usluga platnog prometa).

**Rashodi za nefinancijsku imovinu 496.055,42kn**

Kapitalna ulaganja su manja u odnosu na isto razdoblje prošle godine za 70,42 %.

Uredska oprema i namještaj 66.710,55 kn

Oprema za održavanje 4.453,00 kn

Medicinska oprema 141.460.68 kn

Ostala oprema - rashladni uređaj 1.313,00 kn

Prijevozna sredstva 112.000,00 kn

Dodatna ulaganja na opremi i građevinskim objektima 170.118,00 kn

Dom zdravlja Karlovac je ostvario znatno manje prihode iz proračuna i manje vlastite prihode u odnosu na 2021 godinu. Prihod od glavarina je veći za oko 15 % ali svejedno to povećanje nije bilo dostatno da prati rast materijalnih rashoda (energija, lijekovi, zdravstvene usluge i slično) kao i rast rashoda za zaposlene koji su i najznačajniji u strukturi troškova.

Negativan financijski rezultat od 361.047,10 kn biti će pokriven iz viška prihoda poslovanja iz ranijih godina koji nakon umanjenja zbog negativnog poslovanja iz 2022. godine iznosi 2.346.295,80 kn i prenijeti će se u 2023. godinu za unaprjeđenje kvalitete poslovanja Doma zdravlja Karlovac.

**Bilješke uz Izvještaj Bilancu**

Dom zdravlja Karlovac nije izdavao jamstva i nema dugoročnih depozita.

Izvršena su knjiženja na dodatnim ulaganjima na građevinskim objektima u iznosu od 151.549,29 kn. U 2022.godini izrađena je projektna dokumentacija Centar integrirane zdravstvene skrbi Karlovac, uređenje parkirališta. Izrada glavnog projekta okoliša i prometnog rješenja Ambulante Skakavac.

Izvršeni su građevinski radovi – uređenje ambulante obiteljske medicine na Rakovcu odnosno izmjena stolarije, električarski, vodoinstalaterski i ličilački radove te zamjena pločica na toj lokaciji.

Na Ambulanti u Draganiću su izvršeni krovopokrivački radovi gdje je bila potrebna hitna izmjena krova koji se jako oštetio uslijed djelovanja olujnog vjetra na tom području te je na taj način osiguran daljnji rad ambulante i pružanje zdravstvene usluge na toj lokaciji.

Dodatna ulaganja na računalnoj opremi (nabavljeni su office paketi za novo nabavljena računala u Domu zdravlja Karlovac) u iznosu od 18.568,90 kn.

Povećana je vrijednost uredske opreme i namještaja u iznosu 78.131,95 kn. Nabavljen je novi namještaj za ambulantu obiteljske medicine na Rakovcu. Nabavljen je garderobni ormar za službu saniteta na Dubovcu. Od računalne opreme kupljena su tri pisača.

Nabavljen je klima uređaj u iznosu od 4.453,00 kn za ambulantu u Draganiću.

Nabavljena je medicinska oprema u vrijednosti od 166.048,18 kn. Nabavka Ekg uređaja za ordinaciju obiteljske medicine na Baniji. Za ambulantu dentalne medicine u Mahičnu je kupljena stomatološka stolica. Za ginekološku ordinaciju na Dubovcu je nabavljen krio uređaj i ctg uređaj. Za ordinaciju dentalne medicine u Rečici je nabavljen skidač kamenca. Nabavka holtera tlaka za ordinacije obiteljske medicine u Mahičnu, Draganiću i Krnjaku. Uređaj za mjerenje glukoze (patronaža), helio lampa za ortodonciju. Proveden je rashod na medicinskoj opremi u iznosu od 105.730,76 kn. Rashodovana je dotrajala stomatološka stolica u ambulanti dentalne medicine u Mahičnu u iznosu od 104.929,76 kn i jedan stolić za hranjenje i invalidska kolica u iznosu od 801,00 kn.

Nabavljen je rashladni uređaj - hladnjak za novouređenu ambulantu na Rakovcu u iznosu od 1.313,00 kn i proknjižen je rashod u iznosu od 1.881,40 kn za dva dotrajala hladnjaka.

Nabavljena su dva vozila ( jedno novo za službu patronaže i jedno rabljeno vozilo za sanitet ) u iznosu od 112.000,00 kn. Smanjena je vrijednost prijevoznih sredstava u iznosu od 484.398,00 kn zbog prodaje vozila i izvršen je rashod u 2022 godini.

Sitan inventar u upotrebi povećan je u iznosu od 132.275,09 kn. Auto gume i sitni medicinski inventar. Opremljena je ambulanta obiteljske medicine u Lasinji medicinskim inventarom i nabavljene su auto gume za službu patronaže i saniteta. Na sitnom inventaru u 2022. godini rashodovali su se stari i dotrajali mobiteli i telefoni.

Novac u banci i blagajni je ostao na istoj razini kao i u prošloj godini kao rezultat dobre naplate potraživanja. Ostala potraživanja obuhvaćaju potraživanja od HZZO-a za refundaciju bolovanja. Potraživanja po posebnim propisima obuhvaćaju potraživanja za dopunsko zdravstveno osiguranje koji se odnose na naplatu pruženih usluga u ordinacijama dentalne medicine za usluge protetike i usluge snimanja zubi u zubnom rtg-u. Potraživanja za prihode od pruženih usluga odnose se na uplaćena sredstva prikupljena temeljem najma poslovnog prostora i refundacije režijskih troškova te naplatu vanstandardnih usluga u zdravstvu.

Dionice i udjeli u glavnici – vrijednost je ostala nepromijenjena u odnosu na prošlu godinu. Potraživanja za prihode iz proračuna čine potraživanja od HZZO na temelju ugovornih obveza. Potraživanja od prodaje nefinancijske imovine su potraživanja za preostale rate stanova u otkupu na rok do 30 godina.

Obveze i vlastiti izvori - Dom zdravlja Karlovac na vrijeme podmiruje dospjele obveze. Iskazano je povećanje obveza u odnosu na prošlu godinu za 17,9 %, zbog povećanja rashoda za zaposlene i materijalnih rashoda. Obveze za zaposlene su obveze za plaće i naknade za zaposlene za mjesec prosinac 2022. godine, a podmirene su u siječnju 2023 godine. (Nedospjele obaveze).

Kako je poslovnu 2022. godinu Dom zdravlja Karlovac završio s viškom i manjkom prihoda po različitim kategorijama, na sjednici Upravnog vijeća održanoj 31.01.2023.godine donesena je Odluka o raspodjeli rezultata kojom je preneseni manjak prihoda od nefinancijske imovine u iznosu od 329.246,15 kn pokriven viškom prihoda poslovanja 2.675.541,95 kn.Nakon utvrđivanja rezultata za 2022. godine te provedene obvezne korekcije rezultata po čl. 82. st. 1. Pravilnika i čl. 70. St. 2. Zakona, utvrđen je ukupan višak prihoda poslovanja u iznosu od 2.675.541,95 kn i manjak prihoda od nefinancijske imovine u iznosu od 329.246,15 kn.

**Bilješke uz Izvještaj o obvezama**

Stanje obveza na početku izvještajnog razdoblja je stanje obveza na dan 01.01.2022. godine i iznosi 1.922.449,05 kn. Međusobne obveze proračunskih korisnika su zajednička kategorija obveza prema svim proračunskim i izvanproračunskim korisnicima državnog proračuna i proračuna JLP(R)S-a, uz određena izuzeća (porezi, doprinosi, pdv, carine, naknade za uređenje voda, emisije u okoliš i sl.) Označavanje međusobnih obveza proračunskih korisnika vrši Karlovačka županija. Od dospjelih obveza Dom zdravlja nije podmirio usluge zubotehničkih laboratorija u iznosu od 10.430,21 kn iz razloga jer isti nisu naplaćeni od strane HZZO-a.

Ukupne obaveze na dan 31.12.2022. godine iznose 2.267.275,06 kn.

**Bilješke uz Izvještaj RAS-funkcijski** Dom zdravlja Karlovac obavlja osnovnu funkciju razreda 07 Zdravstvo. Ulaskom u sustav Riznice Karlovačke županije, funkcije zdravstvene ustanove određuje Županija kroz Proračun. Podskupina 0721 Opće medicinske usluge čini 90,53% svih usluga, dok se Podskupina 0712 odnosi na poslove financirane iz decentraliziranih sredstava.

**Bilješke uz Izvještaj PVRIO**

Proizvedena dugotrajna imovina – smanjena je vrijednost imovine u iznosu od 10.608,33 kn zbog prodaje automobila.

Temeljem Odluke, otpisana su nenaplativa potraživanja u iznosu od 19.197,42 kn.

Karlovac, 31.01.2023.

 Zakonski predstavnik:

 Ravnateljica Doma zdravlja Karlovac:

 Tatjana Šterk-Tudić,mag.oec.